
Republika Hrvatska
Trgovački sud u Splitu
Split, Sukoišanska 6


Poslovni broj: 4. Stpn-7/2017-16


U IME REPUBLIKE HRVATSKE 

R J E Š E N J E

Trgovački sud u Splitu, po sucu ovog suda Katarini Mikulić, kao stečajnom sucu, u postupku sklapanja predstečajne nagodbe između dužnika KERUM d.o.o., Zrinjsko Frankopanska 68, Split, OIB: 66124057408 i vjerovnika dužnika, 29. siječnja 2018.


r i j e š i o    j e

Odbacuje se prijedlog dužnika KERUM d.o.o., Zrinjsko Frankopanska 68, Split, OIB: 66124057408 za sklapanje predstečajne nagodbe zaprimljen na ovom sudu 17. ožujka 2014. godine, te dopune tog prijedloga od  19. rujna 2016. i 20. rujna 2016.


Obrazloženje


Predlagatelj KERUM d.o.o., Zrinjsko Frankopanska 68, Split, OIB: 66124057408,  podnio je ovom sudu dana 17. ožujka 2014. temeljem odredbe čl. 66. st.1. Zakona o financijskom poslovanju i predstečajnoj nagodbi (NN br. 108/12, 144/12, 81/13 i 112/13, dalje: ZFPPN) prijedlog za sklapanje predstečajne nagodbe. 

Uz prijedlog za sklapanje predstečajne nagodbe upućenom sudu dostavljene su i isprave nastale u postupku predstečajne nagodbe kod Financijske agencije. 

Sud je za dan 14. srpnja 2014. zakazao ročište za sklapanje nagodbe, kojeg dana je nagodba između dužnika i vjerovnika sklopljena, te rješenjem od 21. srpnja 2014. odobreno sklapanje predstečajne nagodbe.

Vjerovnik HYPO ALPE-ADRIA-BANK INTERNATIONAL AG, Klagenfurt, OIB: 90730821413 podnio je žalbu dana 6. kolovoza 2014. na rješenje o sklapanju nagodbe 4.Stpn-32/2014 od 21. srpnja 2014.

Odlukom Visokog trgovačkog suda RH pod poslovnim brojem Pž-9018/2014-4 od 26. siječnja 2015. uvažena je žalba vjerovnika HYPO ALPE-ADRIA-BANK INTERNATIONAL AG, Klagenfurt, te ukinuto rješenje ovog suda o odobravanju predstečajne nagodbe broj 4.Stpn-32/2014 od 21. srpnja 2014. i predmet vraćen ovom sudu na ponovno odlučivanje. 

Rješenjem od 17. kolovoza 2016. pozvan je dužnik u roku 30 dana dostaviti nacrt predstečajne nagodbe i plana financijskog i operativnog restrukturiranja prihvaćenog u postupku kod Financijske agencije dana 31. siječnja 2014. godine, a na koji je bio pozvan rješenjem Nagodbenog vijeća HR 03, Regionalni centar Zagreb, Klasa: UP-I/110/07/13-01/4615, Ur.Br: 04-06-14-4615-386 od 24. siječnja 2014. u ponovljenom postupku utvrđivanja tražbina, a koji obuhvaća točno utvrđene tražbine svih vjerovnika prema navedenom rješenju o utvrđenim tražbinama u ponovljenom postupku i popratnoj tablici sa popisom utvrđenih tražbina koja je sastavni dio tog rješenja, te da dostavi konačni prijedlog predstečajne nagodbe koji odgovara zakonom propisanom sadržaju plana financijskog i operativnog restrukturiranja prihvaćenog pred nagodbenim vijećem i nacrtu predstečajne nagodbe na način da takav prijedlog ima sve potrebne elemente sadržaja predstečajne nagodbe sastavljen u formi isprave podobne za ovrhu u odnosu na svakog vjerovnika posebno, tako da iz iste bude vidljiv predmet, vrsta, opseg i vrijeme ispunjenja obveze svakog pojedinog vjerovnika kojem je utvrđena tražbina u postupku pred Financijskom agencijom.

Sve naprijed navedeno uz upozorenje – ukoliko dužnik ne postupi po nalogu suda iz tog rješenja u ostavljenom roku, smatrat će se da je prijedlog povučen, a bude li vraćen bez dopune, odbacit će se prijedlog.

Podneskom od 20. rujna 2016. predanom neposredno sudu, te podneskom predanim preporučenom pošiljkom na poštu dana 19. rujna 2016. (zaprimljen na sudu dana 21. rujna 2016.) istovjetnog sadržaja dužnik je dostavio sudu dopunjen prijedlog predstečajne nagodbe.

Rješenjem ovog suda pod poslovnim brojem Stpn-28/2015 od 20. listopada 2016. odbačen je prijedlog dužnika KERUM d.o.o., Zrinjsko Frankopanska 68, Split, OIB: 66124057408 za sklapanje predstečajne nagodbe zaprimljen na ovom sudu 17. ožujka 2014. godine, te dopune tog prijedloga od  19. rujna 2016. godine  i 20. rujna 2016. godine. Na navedeno rješenje uložena je žalba od strane dužnika te je odlukom Visokog trgovačkog suda Pž-7788/2016 od 10. siječnja 2017. rješenje ukinuto i predmet vraćen na ponovan postupak. 
 
Uvidom u isprave koje je dužnik dostavio u spis dana 17. ožujka 2014. uz prijedlog za sklapanje nagodbe, te uvidom u cjelokupni spis FINE koji je dostavljen uz prijedlog, utvrđuje se da je:

- rješenjem FINE, Regionalni centar Zagreb Klasa: UP - I/110/07/13-01/4615 Zagreb, Ur. br: 04-06-13-4615-18 od 15. listopada 2013. otvoren postupak predstečajne nagodbe nad dužnikom KERUM d.o.o., Zrinjsko Frankopanska 68, Split, OIB: 66124057408
- rješenjem FINE, Regionalni centar Zagreb Klasa: UP - I/110/07/13-01/4615,  Ur. br: 04-06-13-4615-347 od 6. prosinca 2013. utvrđene su tražbine vjerovnika,
- rješenjem FINE, Regionalni centar Zagreb Klasa: UP - I/110/07/13-01/4615, Ur. br: 04-06-14-4615-369 od 15. siječnja 2014. ispravljeno je rješenje o utvrđenim tražbinama od 06. prosinca 2013., 
- rješenjem FINE, Regionalni centar Zagreb  Klasa: UP - I/110/07/13-01/4615, Ur. br: 04-06-14-4615-385 od 24. siječnja 2014. ispravljeno je rješenje o utvrđenim tražbinama od 6. prosinca 2013. 
- rješenjem FINE, Regionalni centar Zagreb Klasa: UP - I/110/07/13-01/4615, Ur. br: 04-06-14-4615-386 od 24. siječnja 2014. u ponovljenom postupku utvrđivanja tražbina utvrđene su tražbine vjerovnika, te u prilogu tog rješenja navedene tablice sa vjerovnicima i njihovim utvrđenim tražbinama.
Ističe se da u prihvaćenom i izmijenjenom planu nisu navedeni vjerovnici: HP-HRVATSKA POŠTA d.d., Jurišićeva 13, Zagreb, OIB: 87311810356, HYPO ALPE-ADRIA-BANK INTERNATIONAL AG, OIB: 90730821413 i INTERGRADNJA SKELE d.o.o., Zoranićeva 61, Solin, OIB: 38528765587, a koji vjerovnici imaju utvrđene tražbine koje je u Planu trebalo uvrstiti i predložiti način namirenja njihovih utvrđenih tražbina.  

Osim toga, na zapisniku sa ročišta za glasovanje od 31. siječnja 2014. izričito je navedeno da se glasuje o Izmijenjenom planu od 23. siječnja 2014., što ukazuje da FINA, iako je dužnika pozvala na dostavu izmijenjenog plana on ponovljenog postupka utvrđenja tražbina, ipak provodi na ročištu glasovanje o izmijenjenom planu od 23. siječnja 2014. koji u sebi ne sadrži sve vjerovnike i njihove utvrđene tražbine prema rješenju o utvrđenim tražbinama u ponovljenom postupku utvrđena tražbina.  

Ovdje treba istaknuti, da i pored ovih nepravilnosti u postupanju FINE, one nisu odlučujuće u postupku odobravanja predstečajne nagodbe pred sudom, jer za postupak pred sudom je relevantna odredba članka 66. stavak 9. ZFPPN, a sve prema uputi iz ukidnog rješenja VTS-a pod poslovnim brojem Pž-7788/2016 od 10. siječnja 2017. 

Prema odredbi članka 66. stavak 9. ZFPPN sud će rješenjem odobriti sklapanje predstečajne nagodbe ako su na ročištu za sklapanje predstečajne nagodbe svoj pristanak dali dužnik i vjerovnici čije tražbine čine potrebnu većinu iz članka 63. ovoga Zakona, te ako utvrdi, da je sadržaj predložene nagodbe u skladu s općim pravilima o sudskoj nagodbi, te da je njezin sadržaj u bitnim sastojcima odgovarajući prihvaćenom planu financijskog i operativnog restrukturiranja dužnika. Dakle, za odlučivanje o odobrenju predstečajne nagodbe bitno je da je sadržaj predložene nagodbe u bitnim sastojcima odgovarajući prihvaćenom planu financijskog i operativnog restrukturiranja dužnika.  

Procjenjujući da li je sadržaj predložene nagodbe u skladu s općim pravilima o sudskoj nagodbi, treba reći da je sudska nagodba ugovor kojim stranke uređuju svoje građanskopravne odnose kojima mogu slobodno raspolagati, zaključen u pisanoj formi pred nadležnim sudom u parničnom ili u izvanparničnom postupku, koji ugovor ima svojstva pravomoćne presude, a ako je tražbina dospjela, tada ima i svojstvo ovršne isprave (članak 23. točka 1. Ovršnog zakona NN 112/12, 25/13, 93/14, 55/16, 73/17, dalje:OZ). 

Podobnost ovršne isprave za ovrhu određena je člankom 29. stavak 1. OZ koji propisuje da je ovršna isprava podobna za ovrhu ako su u njoj naznačeni vjerovnik i dužnik te predmet, vrsta, opseg i vrijeme ispunjenja obveze, a ako je ovršna isprava odluka kojom je naloženo ispunjenje tražbine na neko davanje ili činjenje, u njoj mora biti određen i rok za dobrovoljno ispunjenje (stavak 2. navedenog članka). 

Nadalje, člankom 66. stavak 13. ZFPPN je određeno da predstečajna nagodba ima snagu ovršne isprave za sve vjerovnike čije su tražbine utvrđene.

Polazeći od stajališta da sud prvog stupnja ne može pozivati dužnika da dostavi neki drugi izmijenjeni plan financijskog restrukturiranja koji nije prihvaćen pred nagodbenim vijećem, o kojem vjerovnici nisu glasovali i koji nije utvrđen u postupku predstečajne nagodbe provedenom pred nagodbenim vijećem, a da istovremeno prema spomenutoj odredbi članka 66. stavak 13. ZFPPN predstečajna nagodba ima snagu ovršne isprave za sve vjerovnike čije su tražbine utvrđene, dolazi se do zaključka da predložena i sastavljena predstečajna nagodba predložena prema prihvaćenom "Izmijenjenom planu financijskog restrukturiranja objavljeno na na web stranici FINE 23. siječnja 2014. Ur. broj: 04-06-14-4615-379", ne može udovoljavati  uvjetima predviđenim odredbom članka 66. stavak 9 ZFPPN da bi sud odobrio sklapanje predstečajne nagodbe, niti ima snagu ovršne isprave za sve vjerovnike čije su tražbine utvrđene (članak 66. stavak 13. ZFPPN). 

Odredba članka 66. stavak 3. ZFPPN ukazuje što sve prijedlog predstečajne nagodbe koji dužnik podnosi sudu treba sadržavati, te u pogledu sadržaja nacrta predstečajne nagodbe upućuje na članak 46.a ZFPPN, te se navodi da treba biti sastavljen na način da se pravni položaj svakog vjerovnika i njegove utvrđene tražbine i način, rokovi, i uvjeti namirenja tražbina uređuju tako da sklopljena predstečajna nagodba ima snagu i učinke ovršne isprave temeljem koje vjerovnik može ostvariti tražbinu prema dužniku, nadalje da konačni prijedlog predstečajne nagodbe mora odgovarati sadržaju plana financijskog i operativnog restrukturiranja prihvaćenog pred nagodbenim vijećem, iz čega proizlazi da prijedlog predstečajne nagodbe ne može biti mijenjan, niti nadopunjavan sadržajem kojeg nema u prihvaćenom planu financijskog restrukturiranja, a niti se taj plan financijskog restrukturiranja može pred sudom mijenjati ili nadopunjavati da bi se time stekla mogućnost dopune prijedloga predstečajne nagodbe. 

U ovom postupku predstečajne nagodbe, prema prihvaćenom "Izmijenjenom planu financijskog restrukturiranja objavljeno na na web stranici FINE 23. siječnja 2014. Ur. broj: 04-06-14-4615-379", te rješenju o utvrđenim tražbinama  ( rješenje FINE, Regionalni centar Zagreb Klasa: UP - I/110/07/13-01/4615, Ur. br: 04-06-14-4615-386 od 24. siječnja 2014. u ponovljenom postupku utvrđivanja tražbina utvrđene su tražbine vjerovnika, te u prilogu tog rješenja navedene tablice sa vjerovnicima i njihovim utvrđenim tražbinama), utvrđuje se da nisu obuhvaćeni svi vjerovnici kojima su tražbine utvrđene, pa tako  u izmijenjenom planu nisu navedeni vjerovnici: HP-HRVATSKA POŠTA d.d., Jurišićeva 13, Zagreb, OIB: 87311810356, HYPO ALPE-ADRIA-BANK INTERNATIONAL AG, OIB: 90730821413 i INTERGRADNJA SKELE d.o.o., Zoranićeva 61, Solin, OIB: 38528765587, a koji vjerovnici imaju utvrđene tražbine koje je u Planu trebalo uvrstiti i predložiti način namirenja njihovih utvrđenih tražbina, pa tako oni ne mogu biti uvršteni ni u prijedlog podnesen sudu za sklapanje predstečajne nagodbe, pa posljedično tome eventualno prihvaćena, odnosno sklopljena predstečajna nagodba ne može za te vjerovnike s utvrđenim tražbinama predstečajna nagodba imati snagu ovršne isprave. 

Budući da prijedlog predstečajne nagodbe mora odgovarati prihvaćenom planu i biti u skladu sa općim pravilima o sudskoj nagodbi, te da sklopljena nagodba treba imati snagu ovršne isprave za sve vjerovnike čije su tražbine utvrđene, ovakav prijedlog predstečajne nagodbe sa svojim sadržajem ne ispunjava uvjet da bi sud odobrio sklapanje predstečajne nagodbe jer sadržaj te nagodbe nije u skladu s općim pravilima o sudskoj nagodbi, niti bi takva predstečajna nagodba imala snagu ovršne isprave za sve vjerovnike čije su tražbine utvrđene jer nemaju elemente na temelju kojih bi odobrena predstečajna nagodba za sve vjerovnike predstavljala valjanu ovršnu ispravu jer ne sadržava sve elemente propisane naprijed navedenim člankom 29. stavak 1. OZ.

Prema tome, Izmijenjeni plan financijskog i operativnog restrukturiranja objavljen na stranicama FINE 23. siječnja 2014. o kojem su vjerovnici glasovali u postupku kod FINE nije moguće mijenjati niti nadopunjavati, a niti temeljem njega sastaviti valjani prijedlog za sklapanje predstečajne nagodbe koja bi ispunjavala uvjete koje mora imati ovršna isprava, a što je uvjet za odobrenje predstečajne nagodbe pred sudom. Dopunjeni prijedlog za sklapanje predstečajne nagodbe, a koji bi se temeljio na izmijenjenom ili dopunjenom planu financijskog restrukturiranja drugačijem od onog koji je prihvaćen kod FINE ne bi imao pokriće u ispravama iz postupka vođenim pred FINOM. 

	Kako nema uvjeta za odobrenje sklapanja predstečajne nagodbe, temeljem odredbe članka 66. stavak 10. ZFPPN, valjalo je riješiti kao u izreci ovog rješenja. 

U Splitu 29. siječnja 2018. 

				
	Sudac



	Katarina Mikulić,v.r.
za točnost otpravka – ovlašteni službenik
Ivana Hajder 
 



Pouka o pravnom lijeku: 
Protiv ovog rješenja može se podnijeti žalba u roku od 8 dana od dana primitka rješenja. Žalba se podnosi putem ovog suda u 2 primjerka, a o žalbi odlučuje Visoki trgovački sud Republike Hrvatske. 

